google/wiki40b huggingface dataset:
Inverness

Historie

Inverness er en av de byene som kan vise til en historie som strekker seg tilbake til vikingtiden.
I nærheten av Inverness ligger Culloden Moor, som er den siste slagmarken i Skottlands historie, hvor Bonnie Prince Charlie kjempet i slaget ved Culloden for kongemakten i Skottland, den 16. april 1746.
Hvert år arrangeres det høylandsleker i Inverness, som har tradisjoner flere hundre år tilbake; de tidligste publikasjonene som er funnet, stammer fra det 17. århundre. Legender forteller om leker som ble arrangert på bredden av elven Ness, som skiller byen i to, og kommer fra Loch Ness.
Det er en bro som binder sammen byen, og i eldre tider var denne laget av tre. I dag står det en stenbro, og historien forteller at for århundrer siden ble broen jevnlig ødelagt av en klan som presset byen for løsepenger for å la dem bygge den opp igjen.
Ved museet i Inverness kan man se mange av gjenstandene som ble benyttet under slaget på Culloden Moor. Man finner og bilder, og en hårlokk som skal stamme fra prins Charles Edward Stuart, og kjent som Bonnie Prince Charlie.
På en høyde i Inverness finner man Inverness Castle, en borg som ble bygget første gang i det 17. århundre, men sprengt av en engelsk offiser. Historien forteller at mannen døde, men hunden hans ble kastet over på andre siden av Ness, og mistet bare halen. I dag fungerer borgen som rettsbygning.
Foran borgen finner man en statue av Flora MacDonald som hjalp Bonnie Prince Charlie å flykte fra Skottland.
I byen Inverness kan man finne et meget gammelt kjøpesenter, Victorian Market, som er bygget i det 17. århundre, og som ble ødelagt av brann i midten av 1800, og gjenoppbygget 10 år senere.
Byens bygninger har en historie som strekker seg rundt 300 år tilbake, og man har i 2004-05 jobbet aktivt for å bevare de gamle bygningene, og flere restaureringsprosjekter pågår.

Transport

Caledoniakanalen som forbinder øst- og vestkysten av Skottland går ut i Moray Firth ved Inverness. Det er togforbindelser nord, øst og sørover fra byen. Inverness lufthavn har regelmessige forbindelser med flere steder i Storbritannia.

Sport

Inverness er hjemsted for fotballklubbene Inverness Caledonian Thistle (spiller sesongen 2005/06 i skotsk Premier League) og Clachnacuddin (spiller i Highland League (nivå 5)).
Ecologico International Film Festival

Ecologico International Film Festival er en italiensk filmfestival. I 2008 ble den avholdt 18. september–21. september i byen Nardo i regionen Puglia.
Festivalen er forbeholdt filmer som har anvendt naturlige ressurser i produksjonen samt som bidrar til å lage bevissthet omkring klima og økologi. Det blir konkurrert med såvel spillefilmer som dokumentarfilmer. Festivalen har dessuten en egen klasse for skoler.
Prosjektet «Ecologico International Film Festival» har til hensikt å fremme, gjennom kino, bevissthet om miljø, jorden, tradisjoner samt kulturen som finnes i regionen Puglia.
«Ecologico International Film Festival» har også som mål å fremme sine idéer i skolen ved å bruke kinoverksteder samt å utdanne og informere om miljøet. Den har som mål å gjøre studenter mer følsomme og å se på verdens, naturens samt miljøets ressurser på en annerledes måte.
Kunstnerisk direktør er Roberto Quarta.
Lugols løsning

Lugols løsning er en brun jodløsning i vann som består av 5 % jod (I₂) og 10 % kaliumjodid (KI).
Den brukes medisinsk som desinfeksjonsmiddel og til påvisning av stivelse i matvarer; fargen endrer seg til mørk blå når den binder seg til stivelse.
Akropolis

Akropolis (gresk: ἀκρόπολις, sammensatt av ἄκρος, ákros, «høyest, øverst» og πόλις, pólis, «bystat, by») er en betegnelse på høyborgen i de eldste greske byene, som i senere tid fikk templer, altere og statuer til ære for gudene. Mest kjent av akropolisene er akropolis i Athen. Tidlige bosettere valgte høyereliggende områder for å kunne forsvare seg, vanligvis var dette en høyde med bratte sider. Disse tidlige festningene ble i mange deler av verden kjernen av store byer som vokste opp på det lavere området rundt.
Ordet «akropolis», selv om det har gresk opprinnelse og assosieres hovedsakelig med de greske byene (Athen, Argos, Theben og Korint, sistnevnte med sitt Akrokorint), kan generelt brukes om alle slike festninger (Roma, Jerusalem, Bratislava, mange i Anatolia eller til og med Castle Hill i Edinburgh).
Det mest berømte eksemplaret er akropolis i Athen som på grunn av sine historiske assosiasjoner og de berømte bygningene som ble oppført på den, vanligvis er kjent uten presisering som «Akropolis».
På grunn av sin klassiske gresk-romerske stil har ruinene av Mission San Juan Capistranos «Great Stone Church» i California i USA blitt kalt den «amerikanske akropolis».
Andre deler av verden utviklet andre navn for høye festninger eller alcázar som ofte forsterket en naturlig sterk posisjon. I det sentrale Italia klynger mange små landsbysamfunn seg til foten av en befestet bebyggelse kjent som «La Rocca» til samfunnet.
Begrepet akropolis er også brukt for å beskrive det sentrale komplekset av overlappende strukturer som plazaer og pyramider i mange mayabyer som Tikal og Copán, men begrepet er først og fremst knyttet til den greske antikken.
Fotball under Asialekene 1954

Fotball under Asialekene 1954. Det var tolv lag som deltok i fotball-turneringen under Asialekene 1954 i Manila. Det ble først spilt gruppespill, fire grupper med tre lag i hver, der gruppevinnerne gikk videre til semifinalene. Turneringen ble avviklet i perioden 1. til 8. mai 1954. Republikken Kina vant finalen over Sør-Korea med 5-2.
Solprisen

Solprisen er stiftet av Solfesten på Rjukan, og den skal gå til personer som «gjennom sitt virke og sin væremåte har vært med på å spre solskinn og glede til det norske folk». 
Det er fylkespolitikerne i Telemark som ut fra en nominert liste, og på individuelt grunnlag, velger Solprisvinneren.
Carabus granulatus

Utbredelse

Carabus granulatus finnes i nesten hele Europa, men er noe sjeldnere helt i sør og vest. Den er utbredt østover i Asia. Finnes i Norge.

Utseende

Carabus granulatus har en messingfarget overside, men varierer fra bronsefarge til grønnlig og svart.  Antenner og bein er svarte. Antennens første ledd er svart. Den er mellom 16-23 mm lang. Slekten Carabus er slekten med de «ekte jordløperne».  Beina er lange løpebein, kroppen er elegant bygd. Dekkvingene har hver tre langsgående lengdestrimler eller riller, der mellomromene har små knøler (opphøyninger).  Antennens tredje og fjerde ledd med en lang børste/børster i spissen, mens leddene ellers er bare (nakne) og helt uten fine korte hår. (Krever forstørrelse for å se).

Levevis

Carabus granulatus er vanligvis nattaktiv og lever som predator på andre dyr. Dden finnes på litt fuktige steder, ofte langs vassdrag og strender med leiregrunn. den finnes vanligvis i tilknytning til kulturlandskapet.  De voksne sees fra våren og helt til utpå høsten. De overvintrer som voksen (imago), nedgravd i et hulrom under en stein eller en rot.
Larvene er mørke og opptil 25 mm lange. De lever som predatorer, skjult i øverste laget av jorden.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Heyang

Heyang (kinesisk: 合阳县; pinyin:  Héyáng Xiàn) er et fylke i provinsen Shaanxi i Folkerepublikken Kina. Det ligger innen byprefekturet Weinan.
I 1999 hadde fylket et folketall på 430 496 innbyggere.

Kulturminner

Tempelbygningene Bailiang shousheng sita (百良寿圣寺塔) og Xuanwu miao Qingshi dian (玄武庙青石殿) ble i 2005 oppført på Folkerepublikken Kinas liste over verneverdige kulturminner.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.
Tarbes

Tour de France

Tarbes har flere ganger vært start- eller målby for etapper i sykkelrittet Tour de France. Byen var startby for 17. etappe i 1993, 16. etappe i 1995, 14. etappe i 2001 og for 11. etappe i 2006. Byen var målby for 9. etappe i 2009.
Architecture Firm Award

Architecture Firm Award er den høyeste utmerkelsen som The American Institute of Architects kan gi et arkitekt firma for vedvarende å utvikle fremragende arkitektur.
Anne Karin Kaasa

Musikalsk karriere

I 1991 ga hun ut sitt debutalbum Svalande vind, og i 1992 kom albumet Solefallstime. I 1993 kom Venerus – frå sans og samling II. I 1999 kom hun med en plate med Sondre Bratland (Barn av sommaren) og elleve år senere, i 2010, kom albumet Spor i landskap. 
I 2012 kom hun med sin første juleplate, Eg såg deg, der faren hennes, Ragnar Kaasa, har skrevet teksten til tittelsporet. Hun har også vært gjestesolist på flere innspillinger med blant andre Secret Garden og Dawn of a New Century.
Bompengefinansierte veier i Norge

Rabatter

Gjennom behandlingen av Prop. 1 S Tillegg 2/ Innst. 13 S (2015–2016) har Stortinget sluttet seg til regjeringens forsalg om å innføre et nytt takst- og rabattsystem for bompengeprosjekter. I det nye systemet legges det opp til en standardisering av rabatter og fjerning av lokale særordninger. Omleggingen vil innebære en betydelig forenkling av systemet og lik struktur i stadig flere bompengeanlegg. Innføringen av et standardisert rabattsystem innebærer at tilleggsavtaler for å oppnå lokal rabatt avvikles, og den generelle brikkerabatten økes fra 10 til 20 %. Alle kjøretøy i takstgruppe 1 som passerer med gyldig brikke får 20 % rabatt, og det gis ikke rabatt til takstgruppe 2.
I tråd med føringer fra Prop. 87 S (2017-2018) og lokale vedtak blir det det i stadig flere bompengeanlegg innført bompengeavgift for nullutslippskjøretøy i takstgruppe 1 som tilsvarer til 50 pst. av ordinær bompengetakst etter rabatt. Nullutslippskjøretøy i takstgruppe 2 skal inntil videre ikke betale bompenger. 
Nullutslippskjøretøy er fellesbetegnelse for elbiler og hydrogenbiler. Beta­ling av bompenger som nullutslippskjøretøy forutsetter bombrikke og gyldig avtale. Uten bombrikke og gyldig avtale, vil nullutslippskjøretøy bli belastet ordinær takst på lik linje med andre kjøretøy.
I Bergen og Oslo (bypakker med miljødifferensierte takster) er passeringene priset etter hvilken type bil man kjører, og takstene for nullutslippskjøretøy kan settes til mellom 0 og 50 prosent av takstene for bensindrevne kjøretøy i takstgruppe 1, og i forhold til kjøretøy med Euro VI motorer i takstgruppe 2. I tillegg får man brikkerabatt på 20 prosent med gyldig avtale og brikke.

Fremtidige bomstrekninger

Det er vedtatt bompenger for følgende nye bomringer og offentlige veistrekninger, som åpner i løpet av året. Utvidelser av eksisterende bomringer og bomveier er listet i tabellene over.
God natt, natt

Priser og oversettelser

Boka ble nominert til Kulturdepartementets pris for beste bildebok og Kritikerprisen for barnebøker utgitt 2009. Den fikk diplom i Årets vakreste bøker 2010.
God natt, natt ble utgitt på svensk av Bokförlaget Daidalos i Gøteborg 2010.
Heinrich Laube

Liv og virke

Heinrich Laube var sønn av en hanskemaker og vokste opp i beskjedne kår. Han fikk en friplass ved gymnaset i  Glogau, men måtte betale ved å gi hjelpeundervisning. I 1825 skiftet han over til det noe mer liberale gymnaset i Schweidnitz.
I 1826 ble han immatrikulert ved Universität Halle-Wittenberg, der meningen var at han skulle studere teologi. I de tre første semestrene var han svært aktiv i en opprørsk studentforening og måtte sitte nesten to måneder i universitetets arrest. I det fjerde semesteret begynte han ved Breslau, uten at han konsentrerte seg stort mer om studiene: også i Breslau var han aktiv i en studentforening.
I Breslau kom han inn i en krets unge litterater og debuterte som teaterkritiker i begynnelsen av 1829. Samme år begynte han å studere litteraturhistorie og var redaktør ved det kortlevede tidsskriftet Aurora.
Da Laube ikke klarte å beslutte seg om løpebane, tok han i 1830 ansettelser som huslærer. På denne tida sympatiserte han med den franske julirevolusjonen og den polske novemberoppstanden.
På slutten av 1832 ble Laube redaktør av Leipzig-avisa Zeitung für die elegante Welt, og fikk nå et talerør der han kunne uttrykke sine politiske synspunkter, blant annet begeistringen for ungtyskerne. Kritikken mot styresettet i Tyskland ble stadig sterkere, og etter skarpe essays han skrev sommeren 1833, ble han året etter arrestert i Berlin. Han slapp ut først mot slutten av april 1835 og ble forvist til Naumburg, der han ble satt under omfattende overvåking. Richard Wagner var svært opptatt av Laubes skjebne i denne tida.
Vinteren 1836/37 felte Berliner Kammergericht straffeutmålingen, han ble dømt til sju år i fengsel. Etter benådningansøkning og aktiv lobbyvirksomhet til fordel for ham, ble straffen satt ned til 18 måneder. Den liberale forfatteren, fyrst Hermann von Pückler-Muskau fikk ordnet det slik at Laube skulle sitte i Schloss Muskau i Oberlausitz. Her kunne han bevege seg fullstendig fritt.
På forsommeren 1839 var Laube godt og vel ute igjen, og sammen med ektefellen foretok han en reise til Paris, der han ble kjent med nesten alle de franske kunst- og litteraturstorhetene. Etter å ha vendt tilbake i 1840, slo han seg ned Leipzig og begynte å skrive for scenen. Enkelte av stykkene som kom de neste årene skapte små skandaler: Rococo ble stemplet som «umoralsk», Struensee som plagiat av Michael Beers skuespill med samme navn, og Prinz Homburg skapte politisk oppstuss.
Laube var teaterdirektør ved Wiens Burgtheater fra 1849 til 1867, i Leipzig fra 1869 til 1870 og ved det nye Wiener Stadttheater fra 1872 (med et avbrudd i 1875) til han pensjonerte seg i 1880. 
Laube skrev essays og drama, og som pensjonist en del romaner og noveller. Laubes drama er ikke spesielt original eller poetisk, styrken hans ligger i grepet om det teatertekniske. Som teaterleder står han i en særstilling i det tyske språkområdet.
Hyperchiria

Utseende

Middelsstore til store (vingespenn 70-100 millimeter), bredvingede påfuglspinnere. Som vanlig er hunnene større enn hannene og med bredere vinger. Forvingen er gråbrun med to mørke tverrstreker, ytterkanten oftest noe ujevn. Bakvingen er lyst brunlig med to svarte tverrbånd, innefor disse en stor øyeflekk.

Levevis

Som hos mange andre påfuglspinnere kan larvene leve på mange ulike busker og trær. Larvene lever gjerne selskapelig, i alle fall som unge. De kan legge ut på vandringer på en lang rekke, den ene bak den andre. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Hemileucinae er den sommerfugl-gruppen som forårsaker mest medisinske problemer i Mellom- og Sør-Amerika.

Utbredelse

Slekten er utbredt i Sør- og Mellom-Amerika, fra Mexico i nord til Argentina i sør.
Högvakten

Högvakten er de avdelingene fra det svenske forsvaret som til enhver tid bevokter Stockholms slott og Drottningholms slott. Högvakten er en viktig del av såvel sikkerhetssystemet ved slottene som den militære beredskapen i Stockholm. Alle soldater i Högvakten er derfor spesielt utdannet for oppgaven. Högvakten består av yrkesoffiserer og vernepliktige soldater, hver tropp avløses etter 1–3 døgns tjeneste. Avløsningsseremonien ved Stockholms slott er en stor turistattraksjon om sommeren.

Bakgrunn

Högvakten som avdeling ble opprettet i 1523 for å forsvare Stockholms slott og kongefamilien. Frem til midten av 1800-tallet besto Högvakten av 100–200 mann; styrken hadde også politioppgaver og tjeneste som brannvern. Fra slutten av 1800-tallet har også andre enn den opprinnelige styrken begynt å delta i tjenesten. Fra 1960-tallet utføres Högvakten av alle vernepliktskategorier. I 1981 ble ansvarsområde utvidet til Drottningholms slott da kongefamilien flyttet dit permanent.

Högvakten i dag

Dagens Högvakt gjennomføres av vernepliktige og offiserer fra samtlige avdelinger i Sverige, selv om Livgarden har flest vaktdøgn i året, om lag 190. Den «beridna högvakten» utføres dog kun av eskadroner fra Livgarden, og er basert i Livgardens kavalerikaserne på Östermalm. «Beridna högvakter» er på utvalgte dager i sommerhalvåret.

Kuriosa

Hestene som brukes av «beridna högvakten» eies ikke av det svenske forsvaret, men siden 1987 av en privat stiftelse. På 1980-tallet var det forslag om å legge ned «beridna högvakten» da forsvaret ellers hadde avskaffet hestene. Stiftelsen ble da etablert for å redde virksomheten.
Studentsamskipnaden i Nord-Trøndelag

Studentsamskipnaden i Nord-Trøndelag (SiNoT) var en av Norges studentsamskipnader. SiNoT dekket velferdsbehovene til studenter ved Høgskolen i Nord-Trøndelag.
SiNoTs øverste organ var styret bestående av fire studentrepresentanter (inkludert styreleder), to fra høgskolen og en to ansattrepresentant.
Prokhorovka

Prokhorovka (russisk: Про́хоровка) er et byområde i Belgorod oblast i Russland ved Psel-elven 80 km sørvest for byen Kursk. Byen har rundt 10 000 innbyggere.
På slettene vest for Prokhorovka ble det 12. juli 1943 utkjempet et større tankslag, slaget ved Prokhorovka under andre verdenskrig, dette var en del av det store slaget ved Kursk.
Minikraftverk

Minikraftverk er vannkraftverk med en installert effekt på mellom 100 og 1000 kW.
Minikraftverk bygges ofte ut av private grunneiere for produksjon til eget bruk og leveranse av eventuell overskuddskraft til et kraftselskap. Mindre kraftverk over 1 MW benevnes småkraftverk, mens kraftverk under 100 kW kalles mikrokraftverk.
Cebu Doctors' University

Cebu Doctors' University er et medisinsk universitet i Mandaue City i provinsen Cebu på  Filippinene. Det ble grunnlagt i 1975.  Mandaue er en forstad til Cebu City.
Det har gradvis fått flere fakulteter, og underviser pr. 2008 blant annet sykepleiere, leger,  tannleger og farmasøyter.
Aspar

Liv og virke

Aspar var sønn av magister militum og senere også romersk konsul Ardaburius og var av alansk-gotisk avstamning. Navnet Aspar (også gjengitt som Aspwar eller Aspidar) er iransk og betyr «hestedriver» eller «hesterytter». Han spilte en avgjørende rolle i farens felttog mot tronraneren Joannes av Ravenna, og fikk innsatt Valentinian III som keiser i Vestromerriket. Han deltok også i forhandlingene om en fredsavtale med vandalenes kong Geiserik etter deres invasjon i provinsen Africa.
Aspar ble romersk konsul i 434 etter et felttog i Africa, men han kunne ikke bli keiser selv ettersom han bekjente seg til ariansk kristendom. I stedet tok han rollen som den reelle maktutøver gjennom at hans underordnede Markianus ble keiser ved å gifte seg med Aelia Pulcheria, søster av Theodosius II.
Markianus døde den 27. januar 457, og de militære og politiske ledere ved keiserhoffet i Konstantinopel trengte elleve dages lang maktkamp for å velge en etterfølger. Det var mange sterke kandidater, blant annet Markianus’ egen svigersønn Anthemius. Aspar ble antagelig bli tilbudt keiserkronen, ved denne anledningen, men avslo. Aspar kunne også ha valgt sin egen sønn Ardabur, men isteden ble valget meget annerledes. Det falt på en av hans egne underordnete, den da relativt ukjente Leo fra Trakia.
Kroningen av Leo som keiser skjedde den 7. februar 457 og var den første kjente som involverte patriarken av Konstantinopel.
Leo inngikk en avtale med isaurerne, et folk i Kilikia, for å kunne støtte seg på en hærstyrke av isaurere for balansere Aspars germanske hær. Prisen for alliansen var at Leos datter Tarasicodissa med lederen av isaurerne, som ble keiser i 474 som Zenon. I 469 forsøkte Aspar å få Zenon, og greide det nesten. Aspar overtalte keiser Leo til å utnevne sønnen Patricius til cæsar og la ham gifte seg med keiserens datter Leontia. Dette møtte sterk motstand i befolkningen fordi de ikke ønsket en arianer som keiser. Det brøt ut opptøyer, og keiseren måtte love at noen utnevning og noe ekteskap ikke ble aktuelt før Patricius hadde konvertert til den ortodokse kristendommen. I 471 ble Aspars sønn Ardabur innvolvert i en konspirasjon mot Leo, og Ardabur ble drept av evnukkene som handlet på ordre av Leo. Aspar ble også drept. Det er spekulert i om også sønnen Patricius ble drept samtidig, men noen kilder har rapportert at han overlevde attentatet. Med Aspars fall sluttet også germanernes dominans i østromersk politikk 
Aspar hadde gode forbindelser med østgoterne og var lærer for den senere kong Teoderik den store (født ca. 454). Aspar hadde også en sønn, Ermanarik, med søsteren til den østgotiske lederen Teodorik Strabo, og hustruen hans var tante til Teoderik den store.
Et av Istanbuls drikkevannsreservoar heter fortsatt «Aspars sisterne» (gresk: ἡ τοῦ Ἂσπαρος κινστέρνη) etter at Aspar startet byggingen av det i 459.
Loket

Historie

På begynnelsen av 1200-tallet ble borgen Loket (tsjekkisk: Hrad Loket) bygget på en iøynefallende odde i elven Ohře. Tidligere hadde det også stått et fort her. Borgen gikk under kallenavnet «nøkkelen til Böhmen», og ble sett på som en av tidens mest uinntagelige festninger. Snart ble det også bygget en by ved borgen, den er først nevnt i 1288. På 1400-tallet ble byen befestet, og ble viktig for den tsjekkiske kronen. Karl IV ble holdt i husarrest her som ung, men likte likevel byen og kom tilbake i voksen alder. Siden 1815 er byen også blitt kjent for produksjonen av porselen.

Turisme

Byens middelalderpreg, borgen og elva tiltrekker seg mange besøkende.
Jianshi

Jianshi (kinesisk: 建始县; pinyin: Jiànshǐ Xiàn) er et fylke i provinsen Hubei i Folkerepublikken Kina. Det ligger i byprefekturet Enshi.
I 1999 hadde fylket et folketall på 510 194 innbyggere.

Kulturminner

Funnstedet for Jianshimennesket (Jianshi zhiliren yizhi), fossiler fra et homo sapiens, ble i 2006 tilføyd på Folkerepublikken Kinas liste over kulturminner.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Sikhye

Sikhye (shikhye eller shikeh, iblant også kalt dansul eller gamju) er en tradisjonell koreansk søt risdrikk, vanligvis servert som etterrett. Sikhye inneholder kokte riskorn, og i visse tilfeller pinjenøtter.
NPF-prisen

NPF-prisen eller Norsk Petroleumsforenings pris er en pris som deles ut årlig av Norsk Petroleumsforening i forbindelse med Oljeindustripolitisk seminar i Sandefjord. Prisen ble første gang utdelt i 2004, for år 2003. Den blir regnet som den høyeste utmerkelsen innen norsk oljebransje.
Randenigala-demningen

Randenigala-demningen er en demning med et vannkraftverk i elva Randenigala, Sri Lanka. Dette anlegget har en totalt installert effekt på 138 MW, ble påbegynt i 1980 og stod ferdig utbygd i 1986.
FK Anzji Makhatsjkala

Historie

Klubben ble grunnlagt 1991, og spiller sine hjemmekamper på Dynamo Stadion som har en kapasitet på ca 20.000.
Klubben begynte på nivå 3 i russisk fotball i 1992. De vant divisjonen i 1996 og rykket da opp til nivå 2. Fra 1997-1999 spilte man på nivå 2, mens sesongene 2000-2002 ble tilbrakt på øverste nivå. Beste plassering er fjerdeplass fra 2000.
I 2003-2009 spilte man igjen på nivå 2. Opprykk til øverste divisjon ble sikret gjennom topplassering på nivå 2 i 2009.
I 2001 tapte klubben den russiske cupfinalen mot Lokomotiv Moskva 3-4 i straffesparkkonkurranse, etter at kampen endte 1-1.
18. januar 2011 ble klubben kjøpt av milliardæren Suleyman Kerimov. 16. februar 2011 gikk den tidligere VM-vinneren Roberto Carlos til Anzji Makhatsjkala. Senere har det blitt brukt mye penger på andre spillere som Mbark Boussoufa fra Anderlecht,Jurij Zjirkov fra Chelsea og Samuel Eto'o fra Inter. Sistnevnte kan bli tidenes best betalte fotballspiller
Anzji har deltatt en gang i europacupen, det var i UEFA-cupen 2001/02. Motstander var Rangers FC fra Skottland. Kampen ble ikke spilt som normalt med hjemme- og bortekamp, men ble avgjort av en kamp på nøytral bane i Warszawa pga uroligheter i Tsjetsjenia. Rangers vant kampen 1–0.
Spillerne i Anzji bor og trener utenfor Moskva av sikkerhetsgrunner og reiser ca 2000 km 15 ganger i sesongen til Makhatsjkala for å spille hjemmekamper.